The Guardian

The Guardian on Suurbritannia päevaleht. 1821. aastal asutatud ajaleht kasutas 1959. aastani nime Manchester Guardian. Kohaliku ajalehena alustanud ja üleriigilise levikuga ajaleheks kasvanud The Guardian hõlmab nüüdseks ka mitmekülgset veebikeskkonda ja dokumentaalse sisuga telesaateid tootvat produktsioonifirmat GuardianFilms. The Guardiani sõsarväljaanneteks on pühapäevaleht The Observer ja ülemaailmse levikuga The Guardian Weekly. Internetis on saadaval USA ja Austraalia veebikeskkonnad Guardian US ja Guardian Australia. 
Augustis 2013 oli The Guardiani paberlehe trükiarv 189 000 eksemplari – vähem kui ajalehtede The Daily Telegraph ja The Times trükiarv, kuid rohkem kui ajalehe The Independent trükiarv. Juunis 2012 oli Guardiani veebiportaal loetavuselt kolmas ajalehe veebikeskkond maailmas. Paberlehel ja veebiväljaandel kokku oli peaaegu 9 miljonit lugejat.
Ajaleht esindab sotsiaalliberaalset maailmavaadet. Suurbritannia 2010. aasta valimistel toetas The Guardian liberaaldemokraate, kes moodustasid peale valimisi koalitsiooni konservatiividega. 
Ühendkuningriigi 2016. aasta Euroopa Liidu referendumil toetas leht Euroopa Liitu jäämist. 
The Guardian tõi avalikkuse ette Rupert Murdochile kuuluva endise News Internationali (nüüdse News UK) ajakirjanike telefonihäkkimisskandaali, paljastades, et ajakirjanikud olid häkkinud mõrvatud teismelise Milly Dowleri ja mitme kuulsuse telefone. Skandaali tulemusel suleti üks maailma suurima trükiarvuga ajalehti News of the World.
2013. aasta juunis teatas The Guardian, et Obama administratsioon kogub terrorismivastase tegevuse raames miljonite telekommunikatsioonifirma Verizon klientide kõneandmeid. Seejärel avalikustati NSA vilepuhuja Edward Snowdeni tunnistustele toetudes ülisalajase jälgimisprogrammi PRISM olemasolu. The Guardian nimetati 2013. aasta pressiauhindade jagamisel valitsuse jälgimisprogrammide kajastamise eest Suurbritannia aasta ajaleheks. 2014. aastal pälvisid The Guardian ja The Washington Post NSA jälgimisprogrammide avalikustamise eest Pulitzeri preemia.
The Guardianile on kaastööd teinud näiteks Tariq Ali, Timothy Garton Ash, Russell Brand, Germaine Greer, Terry Eagleton, George Monbiot, Anna Politkovskaja, Polly Toynbee ja Slavoj Žižek.

Kahjum

The Guardian kuulub The Scott Trustile. Ajaleht on olnud järjekindlalt kahjumis ja seda subsideeritakse meediagrupi kasumlikest ettevõtmistest. 2006. aastal oli kahjum 49,9 miljonit naela. Juunis 2011 oli ajalehe aastaseks kahjumiks 33 miljonit naela ja lehe juhid teatasid, et uudised kavatsetakse koondada veebiväljaandesse, nii et paberleht sisaldaks rohkem kommentaare ja põhilugusid. On oletatud, et The Guardian võib saada esimeseks briti päevaleheks, mis muutub täielikult veebipõhiseks.

Poliitilised vaated

Ajalehe lugejaskond jääb üldiselt maailmavaatelise skaala tsentrist vasakule poole. 2000. aasta MORI küsitluse järgi hääletas 80% The Guardiani lugejatest Leiboristliku Partei poolt. 2005. aasta küsitluse järgi pooldas 48% lugejaist leiboriste ja 34% liberaaldemokraate. Ajalehe maine sotsiaalliberaalse ja vasakpoolse arvamuse häälekandjana on esile kutsunud epiteedi "Guardiani lugeja" (Guardian reader), mis tähistab keskklassi inimesi, kes selliseid vaateid pooldavad. Mõnikord kasutatakse antud epiteeti ka negatiivse stereotüübina.
The Guardiani toimetajate hulka kuuluv Ian Katz on 2004. aastal öelnud, et "ei ole saladus, et me oleme vasaktsentristlik ajaleht". 2008. aastal kirjutas kolumnist Jackie Ashley, et toimetajate seas leidub "parempoolseid libertaare, rohelisi, Blairi-pooldajaid, Browni-pooldajaid, leiboristide pooldajaid jne", ja et ajaleht on "selgelt vasakpoolne ja ähmaselt progressiivne". Samuti on ta märkinud, et "võib täiesti kindel olla, et järgmiste valimiste aegu ei ole The Guardiani seisukohta dikteerinud peatoimetaja ja veel vähem on seda dikteerinud välisomanik (kuna välisomanikku ei ole), vaid see on lehesisese ärksa debati tulemus". Ajalehe arvamusküljel on lisaks vasakpoolsele sisule jäetud ruumi ka parempoolsetele arvamuslugudele ja kommentaaridele. 
Alates 2000. aastast on The Guardian pooldanud briti monarhia kaotamist.
Enne 2010. aasta valimisi anti pärast toimetajate koosolekut teada, et ajaleht toetab Liberaaldemokraatlikku Parteid, eriti kuna see erakond sooviks läbi viia valimisreformi.
Briti poliitilise satiirisarja "Jah, härra peaminister" ühes osas mainib sarja peategelene Jim Hacker, et The Guardiani loevad "inimesed, kes arvavad, et nemad peaksid riiki juhtima".